SUPER ลุยเพิ่มทุน “SWE” 5 พันลบ.รับแผนขยายธุรกิจต่างประเทศ ปักธงรายได้ปี 62 ทะลุ 6 พันลบ.
SUPER ลุยเพิ่มทุน “SWE” 5 พันลบ.โดยให้ SEG เข้าซื้อ รับแผนขยายธุรกิจต่างประเทศ ปักธงรายได้ปี 62 ทะลุ 6 พันลบ.-ยอด COD แตะ 1,000 MW ตามเป้า
SUPER ลุยเพิ่มทุน “SWE” 5 พันลบ.โดยให้ SEG เข้าซื้อ รับแผนขยายธุรกิจต่างประเทศ ปักธงรายได้ปี 62 ทะลุ 6 พันลบ.-ยอด COD แตะ 1,000 MW ตามเป้า
30 ก.ย. 2562

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า ที่ประชุมคณะกรรมการบริษัท เมื่อวันที่ 26 กันยายน 2562 ได้มีมติอนุมัติ บริษัท ซุปเปอร์ วินด์เอนเนอร์ยี จำกัด (“SWE”) เพิ่มทุนจดทะเบียนเป็น 5,000 ล้านบาท โดยให้บริษัท ซุปเปอร์เอนเนอร์ยี กรุ๊ป จำกัด (“SEG”) เข้าซื้อหุ้นเพิ่มทุน 499,990,000 หุ้น มูลค่าหุ้นละ 10 บาท มูลค่ารวม 4,999,900,000 บาท เพื่อรองรับการลงทุนในธุรกิจการผลิตกระแสไฟฟ้าจากพลังงานลมในอนาคต
ทั้งนี้ ที่ผ่านมา SUPER มีโครงการโรงไฟฟ้าพลังงานลมที่ประเทศเวียดนาม กำลังการผลิตรวม 500 เมกะวัตต์ ซึ่งขณะนี้บริษัทมีความพร้อมที่จะเริ่มดำเนินการก่อสร้างแล้ว โดยเฟสแรกคาดว่าจะมีขนาดกำลังการผลิตอยู่ที่ประมาณ 200-250 เมกะวัตต์ ทั้งนี้คาดว่าจะสามารถเริ่มทยอยดำเนินการเชิงพาณิชย์ ( COD )ได้ในช่วงปลายปี 2563
อย่างไรก็ตามบริษัทยังคงมองหาโอกาสการลงทุนใหม่ๆเพิ่มเติมในต่างประเทศ ทั้งในโครงการโรงไฟฟ้าจากแสงอาทิตย์ และพลังงานลม โดยเฉพาะธุรกิจในต่างประเทศ เพื่อสนับสนุนการเพิ่มรายได้มากขึ้น รวมถึงเป็นการกระจายสัดส่วนรายได้ให้มีองค์ประกอบจากพลังงานทดแทนในทุกๆประเภท
“บริษัทฯยังคงมองหาโอกาสในการลงทุน ด้านพลังงานทดแทนในตลาดต่างประเทศอย่างต่อเนื่อง ทั้งด้านโรงไฟฟ้าพลังงานลม และแสงอาทิตย์ เพราะจะเห็นว่า ความต้องการใช้พลังงานไฟฟ้าเพิ่มขึ้น ตามอัตราการเติบโตทางเศรษฐกิจ โดยเฉพาะในประเทศกลุ่ม CLMV มีจีดีพีเติบโตค่อนข้างสูง จากข้อมูลที่เคยศึกษา ในหลายประเทศ” นายจอมทรัพย์ กล่าว
นายจอมทรัพย์ กล่าวอีกว่า ปัจจุบันบริษัทฯ มีสถานะทางการเงินที่แข็งแกร่ง และสถาบันการเงินพร้อมให้การสนับสนุนอย่างเต็มที่ เพราะมีกำลังการผลิตไฟฟ้าที่เติบโตเพิ่มขึ้น จึงทำให้มั่นใจว่า ความสามารถในการสร้างรายได้ในปีนี้จะไม่ต่ำกว่า 6,000 ล้านบาท ขณะที่ยอดรวม COD สิ้นปีนี้มีโอกาสจะทะลุ 1,000 เมกะวัตต์ได้อย่างแน่นอน